text: La UEA analitza l'efecte del Brexit sobre les empreses anoienques
  Amb una jornada de debat, aquest dijous 9 de maig
  Dilluns, 6 maig 2019. 03:00. Redacció AnoiaDiari.
  La comissió Internacional de la Unió Empresarial de l'Anoia ha organitzat una jornada de debat per analitzar com afectarà la sortida del Regne Unit de la Unió Europea a les empreses catalanes i, més concretament,a les de la comarca del'Anoia. La jornada se celebrarà aquest dijous 9 de maig, de 10:15 h a 12 h, a la seu de l'entitat, i comptarà amb la participació de Domingo Sánchez, responsables de la comissió UEA internacional i amb les ponències de Claudia Danesi, gerent d'Oficines Tècniques d'Internacionalització d'ACCIÓ i d'Alba Lara, gestora de l'Oficina Tècnica de Barreres a la Internacionalització d'ACCIÓ.
  Amb el títol "Com afectarà el Brexit a la meva empresa", la jornada té per objectiu "donar a conèixer els aspectes clau que s'han de tenir en compte en dissenyar el pla de contingència, així com també, eines per ajudar a l'anticipació, i així neutralitzar els possibles impactes de la sortida del Regne Unit de la Unió Europea" expliquen des de la comissió UEA Internacional, afegint que "la notícia de la sortida del Regne Unit de la Unió Europea ha generat i continua generant molts dubtes i qüestions sobre quines en seran les conseqüències. Tot i que els diferents escenaris de sortida del Brexit segueixen oberts, cal preveure els riscos que se'n deriven i neutralitzar els possibles impactes".
  La sessió s'adreça tant a exportadors com a importadors, i a totes aquelles empreses que tinguin interessos comercials o empresarials amb el Regne Unit. La jornada compta amb la col·laboració d'ACCIÓ i tractarà els escenaris actuals i perspectives del Brexit, l'impacte i recomanacions empresarials, eines i serveis per fer front al Brexit. Per assistir a la jornada cal confirmar l'assistència mitjançant el correu electrònic ueainternacional@uea.cat o per telèfon al 93 805 22 92.